A4-0145/99

Päätöslauselma komission kertomuksesta Euroopan parlamentille ja neuvostolle kaksikäyttötuotteiden vientiä koskevan yhteisön valvontajärjestelmän käyttöönottamisesta annetun asetuksen (EY) N:o 3381/94 soveltamisesta (KOM(98)0258 - C4-0443/98)

Euroopan parlamentti, joka

- ottaa huomioon komission kertomuksen (KOM(98)0258 - C4-0443/98),

- ottaa huomioon kertomuksen yhteydessä 15. toukokuuta 1998 annetun ehdotuksen neuvoston asetukseksi kaksikäyttötuotteiden ja -teknologian vientiä koskevan yhteisön valvontajärjestelmän käyttöönottamisesta (KOM(98)0257) ((EYVL C 399, 21.12.1998, s. 1.)),

- ottaa huomioon, että asetuksen 18 artiklan mukaisesti komission on esitettävä Euroopan parlamentille ja neuvostolle kahden vuoden välein kertomus tämän asetuksen soveltamisesta,

- ottaa huomioon Wassenaarin järjestelyn yhteydessä 2. ja 3. joulukuuta 1998 pidetyn yleiskokouksen viimeisimmät päätökset salaustekniikoiden vientivalvonnan uudelleensääntelystä,

- ottaa huomioon EU:n käytännesäännöt, joista sovittiin 11 päivänä kesäkuuta 1998 ja joita sovelletaan sotilas- ja turvallisuusalan loppukäyttäjille tarkoitettujen kaksikäyttötuotteiden vientiin,

- siirrettyään työjärjestyksensä 52 artiklan mukaisesti päätösvallan talous- ja raha-asioita sekä teollisuuspolitiikkaa käsittelevälle valiokunnalle,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä taloudellisten ulkosuhteiden valiokunnan, tutkimusta, teknologista kehittämistä ja energia-asioita käsittelevän valiokunnan ja ulko- ja turvallisuusasiain sekä puolustuspolitiikan valiokunnan lausunnot (A4-0145/99),

A. katsoo kaksikäyttötuotteiden olevan erittäin herkkiä tuotteita, joilla on huomattava markkinavolyymi,

B. katsoo, että Euroopan laajuista vientivalvontaa on yhdenmukaistettava edelleen,

C. katsoo Euroopan unionin eräissä jäsenvaltioissa nykyisin sovellettavien kansallisten erityismääräysten hankaloittavan yhtenäistä eurooppalaista lähestymistapaa,

D. katsoo, että neuvostossa ei ole toistaiseksi päästy yksimielisyyteen tästä asetuksesta, mikä johtuu jäsenvaltioiden erilaisista intresseistä sekä komission yksittäisten ehdotusten erilaisista arvioinneista,

E. katsoo, että vientivalvonta on merkittävä kansainvälistä turvallisuutta koskeva kaupan näkökohta,

F. muistuttaa, että kaksikäyttötuotteiden vientivalvonnan toteuttaminen on osa EU:n yhteistä kauppapolitiikkaa,

G. katsoo, että kertomukseen sisältyvien ehdotusten perusteella vientivalvonnan yhtenäinen ja yksinkertaistettu toteuttaminen olisi mahdollista,

H. katsoo, että kylmän sodan päättyminen, maailmankaupan vapautuminen ja uudet tekniikat ovat muuttaneet vientivalvonnan tapoja ja tavoitteita perusteellisesti viimeisimmän vuosikymmenen aikana,

I. katsoo, että teknisen kehityksen nopeus ja kansainvälisen tietojenvaihdon määrä ovat kasvaneet erittäin nopeasti,

J. katsoo, että yhdenmukaistamisen merkittävimmät parannukset saadaan aikaan yhdistämällä asetus ja valvontaluettelo ja luomalla luetteloryhmä, ottamalla käyttöön tiettyä vientiä koskeva yleinen yhteisön lisenssi, velvoittamalla jäsenvaltiot myöntämään koontilisenssejä ja käyttämään standardoituja lisenssilomakkeita, poistamalla yhteisön sisäisessä tavaraliikenteessä sovellettavat menettelyt sekä tehostamalla jäsenvaltioiden viranomaisten välistä hallinnollista yhteistyötä,

K. ottaa huomioon, että Euroopan yhteisöjen tuomioistuin on antanut tällä välin eräitä tuomioita, joista käy kiistatta selväksi, että kaksikäyttötuotteiden vientivalvontajärjestelmää koskeva sääntelyvalta kuuluu yhteisön toimivallan piiriin;

1. Pitää komission kertomusta myönteisenä ja hyväksyy siinä esitetyn analyysin;

2. Pitää valitettavana, että neuvosto ei kuullut parlamenttia yhteisön valvontajärjestelmän muuttamisesta annettavaa neuvoston asetusta koskevasta ehdotuksesta;

3. Kehottaa neuvostoa kuulemaan parlamenttia perusasetuksen tarkistamista koskevasta ehdotuksesta, kuten perusasetusta hyväksyttäessä meneteltiin;

4. Suhtautuu myönteisesti komission ehdotukseen uudeksi asetukseksi kaksikäyttötuotteiden ja -teknologioiden valvonnasta ja kannattaa ehdotuksen yleistä lähestymistapaa näiden tuotteiden ja teknologioiden valvonnan ongelmaan;

5. Liittää komission nyt esittämään, kaksikäyttötuotteista annetun EY-asetuksen tarkistamista koskevaan ehdotukseen toiveen, että yhdenmukaistaminen etenisi ratkaisevissa kysymyksissä;

6. Katsoo kuitenkin, että ehdotetun asetuksen suuntaviivat jäsenvaltioiden päätöksille vientilisenssien myöntämisestä tai myöntämättä jättämisestä olisi yhdenmukaistettava EU:n asevientiä koskeviin menettelysääntöihin sisältyvien perusteiden kanssa; pyytää siksi, että asetuksen 8 artiklaan lisätään tunnustus näiden perusteiden merkityksellisyydestä, mukaan lukien ihmisoikeusperuste;

7. Korostaa komission havaintoa siitä, että nykyinen EY-asetus ei vielä toimi tyydyttävästi, vaikka se onkin ollut menestyksekäs sisämarkkinoiden tavoitteiden kannalta, ja katsoo, että sen avulla ei ole kyetty luomaan yhtenäistä ja uskottavaa eurooppalaista vientivalvontajärjestelmää, koska EU:lla ei ole yhteistä aseiden ja kaksikäyttötuotteiden vientiä koskevaa valvontapolitiikkaa;

8. Pitää myönteisenä aietta laajentaa EU:n alueella toteutettavaa yhtenäistä valvontaa teknologian muuhun kuin fyysiseen siirtoon eli siten myös teknologian ja ohjelmistojen sähköiseen tai suulliseen välittämiseen, josta ei toistaiseksi ole säädetty EY:n asetuksella;

9. Viittaa ITA II:n yhteydessä käytäviin kansainvälisiin neuvotteluihin tietotekniikan tuotteiden kaupasta, kaksikäyttötuotteet mukaan lukien; korostaa tästä syystä yksiselitteisen, selkeän ja avoimen eurooppalaisen asetuksen merkitystä tällä alalla;

10. Korostaa, että teknologia kehittyy niin, että tietyntyyppisistä tuotteista, joita pidettiin vain muutama vuosi sitten arkaluonteisina, on tullut jokapäiväisiä tuotteita, ja että arkaluonteisiksi luokiteltuja tuotteita on tarkistettava säännöllisesti, lyhyin aikavälein, jotta ei estettäisi niitä valmistavien yritysten kasvua;

11. Korostaa kaksikäyttöisen sotilaallisen tiedon ja teknologian käytön ja viennin merkitystä sähköisen kaupankäynnin kehittämiselle siviilialan tekniikoissa ja normeissa, kuten sähköisessä allekirjoituksessa, salauksessa ja maksujärjestelmien turvallisuudessa;

12. Toteaa, että vahvat salausjärjestelmät tulevat olemaan oleellinen osa eurooppalaisen kaupankäynnin välineistöä ja käyttöturvallisuutta sekä kansalaisten mahdollisuutta hyödyntää kehittynyttä tietotekniikkaa palveluineen, joten tällaisten välineiden kehittämiselle ei tulisi asettaa turhia esteitä;

13. Pyytää laajentamaan koko Euroopassa toteutettavaa valvontaa siten, että se kattaa myös luetteloimattomat kaksikäyttötuotteet, jos niitä käytetään perinteisiin varustelutarkoituksiin;

14. Katsoo, että yleislausekkeen soveltaminen johtaa erilaiseen viejien kohteluun jäsenvaltioissa ja tätä kautta kilpailuedellytysten vääristymiseen sisämarkkinoilla; toteaa lisäksi, että tällainen lauseke on hyvin ristiriitainen ja altis petoksille ja että yleislausekkeella on pyrittävä poistamaan sisämarkkinoiden kilpailun vääristymistä aiheuttavia tekijöitä;

15. Kannattaa komission ehdotusta, jonka se on tehnyt EY-asetuksen 5 artiklan sanamuodon muuttamisen yhteydessä ja joka koskee kansallisten lisävalvontamahdollisuuksien rajoittamista ja tämän lisävalvonnan sallimista ainoastaan poikkeustapauksissa;

16. Pyytää tässä yhteydessä komissiota turvaamaan poikkeustapauksissa jäsenvaltioiden oikeutetut intressit;

17. Pitää myönteisenä komission ehdotusta myöntää koko EU:n alueella voimassa oleva yleislisenssi muiden kuin herkkien tuotteiden viemiseksi maihin, joissa vientivalvonta on samanlaista kuin EU:ssa;

18. Pitää myönteisenä yhteisen tuotevalvontaluettelon sisällyttämistä EY-asetukseen, mikä merkitsee luopumista erillisistä YUTP-päätöksistä; muistuttaa, että tuoteluettelot on tästä lähtien saatettava ajan tasalle komission ehdotuksen 12 artiklan mukaisesti;

19. Toteaa, että jäsenvaltioiden lisenssijärjestelmien suurten erojen vuoksi Euroopan viejien välille ei ole voitu aikaansaada tasapuolisia kilpailuedellytyksiä eikä ole kyetty luomaan helposti hallinnoitavaa tehokasta vientivalvontajärjestelmää ja että tasapuolisten kilpailuedellytysten puuttuminen luo tilaisuuden epäoikeudenmukaisen kilpailun syntymiseen jäsenvaltioiden välillä;

20. Tunnustaa, että olisi otettava käyttöön yhdenmukaistettu yhteisön vientilisenssi erityisesti, koska jäsenvaltioiden politiikat ovat käytännössä jo hyvin toistensa kaltaisia varsinkin Australian, Kanadan, Japanin, Uuden-Seelannin, Norjan, Sveitsin ja Yhdysvaltojen suhteen; varoittaa, että tällainen lisenssi ei saa muodostua kansainvälisen kaupankäynnin, tieteellisen yhteistyön ja uusien teknologioiden yhteisen kehittämisen esteeksi;

21. Kannattaa ehdotusta rajoittaa jäsenvaltioiden mahdollisuuksia valvoa tietyin edellytyksin myös pelkästään EU:n alueella tapahtuvaa tavaraliikennettä; edellyttää kuitenkin, että tämä ei saa mahdollistaa tiukemman kansallisen erityissääntelyn kiertämistä siten, että tuotteet viedään valvomatta mutta laillisesti toiseen jäsenvaltioon, jossa niille anotaan vientilisenssiä;

22. Pyytää komissiota etsimään ehdotusluonnoksessaan EY-asetuksen 22 artiklaan sekä 20 artiklan suunniteltuun poistamiseen kompromissin, joka vastaa jäsenvaltioiden oikeutettuja intressejä ja vaikeuttaa sääntelyn kiertämistä sen sijaan, että sitä helpotettaisiin;

23. Kannattaa menettelyjen keventämistä ottamalla käyttöön eurooppalaisen yleislisenssin, jolla päästäisiin selvästi lähemmäksi tavoitetta tämän alan yhdenmukaistamisesta;

24. Pyytää toteuttamaan suunnitellun kansallisten erityissääntelyjen vähentämisen, koska se on tärkeä osa täydellistä yhdenmukaistamista;

25. Korostaa, että vientivalvonnan määräysten yhdenmukaistamista on joudutettava ja lisäksi YUTP:n avulla on luotava yhdenmukaistettu lisenssipolitiikka, jotta EU:n ympärillä olisi edelleen yhdenmukainen ydinaseiden leviämistä estävä suojaus;

26. Pyytää tästä syystä jäsenvaltioita lopettamaan kaksikäyttötuotteiden vientivalvontaa koskevan yhteisen politiikan vastustamisen ja luomaan neuvostossa pikaisesti tämän politiikan edellyttämän oikeusperustan;

27. Pitää teknologian muun kuin fyysisen siirron ja YK:n saartoon julistamissa maissa ilmenevän sotilaallisen «loppukäytön» yhteydessä toteutettavaa lisävalvontaa hyväksyttävänä; muistuttaa kuitenkin ongelmista, joita teknologian muun kuin fyysisen siirron valvonta saattaa aiheuttaa; pitää yleistä epäluottamuslauseketta ongelmallisena, koska se mahdollistaa tulkinnat ja saattaa aiheuttaa yrityksille pahoja ongelmia;

28. Pyytää komissiota sisällyttämään seuraavaan vientivalvontajärjestelmän soveltamista koskevaan kertomukseensa arvion järjestelmän tehokkuudesta verrattuna sen tavoitteeseen, jonka mukaisesti tiettyjä valtioita tai toimijoita pyritään estämään hankkimasta kaksikäyttötuotteita;

29. Katsoo, että komission olisi annettava neuvostolle ja parlamentille vuosittain kertomus EU:n vientivalvontajärjestelmän soveltamisesta, mukaan lukien EU:n asevientiä koskevien menettelysääntöjen soveltaminen kaksikäyttötuotteisiin;

30. Pyytää komissiota esittämään neuvostolle tarkistetun asetusehdotuksen, jossa otetaan huomioon parlamentin näkemykset;

31. Kehottaa puhemiestään välittämään tämän päätöslauselman komissiolle, neuvostolle, jäsenvaltioille ja WEU:lle.